CELEX: 
Language: sl
Date: 2020-12-18 00:00:00
Title: DELEGIRANA UREDBA KOMISIJE (EU) …/… o dopolnitvi Direktive (EU) 2018/1972 Evropskega parlamenta in Sveta z določitvijo enotne najvišje cene zaključevanja govornih klicev v mobilnih omrežjih na ravni Unije in enotne najvišje cene zaključevanja govornih klicev v fiksnih omrežjih na ravni Unije

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Pravna podlaga in cilj predlaganega ukrepa
            
            
               Ta delegirana uredba določa enotno najvišjo ceno zaključevanja govornih klicev v mobilnih omrežjih na ravni Unije in enotno najvišjo ceno zaključevanja govornih klicev v fiksnih omrežjih na ravni Unije, ki se bosta uporabljali za vse ponudnike storitev zaključevanja govornih klicev v fiksnih in mobilnih omrežjih po Uniji. Cene zaključevanja govornih klicev so veleprodajne cene, ki jih operaterji elektronskih komunikacij medsebojno zaračunavajo za zaključevanje govornih klicev v svojih omrežjih.
            
            
               V skladu s členom 75 Evropskega zakonika o elektronskih komunikacijah
                  1
                (v nadaljnjem besedilu: Zakonik) mora Komisija do 31. decembra 2020 sprejeti delegirani akt o določitvi enotne najvišje cene zaključevanja govornih klicev v mobilnih omrežjih na ravni Unije in enotne najvišje cene zaključevanja govornih klicev v fiksnih omrežjih na ravni Unije. Člen 75 določa, da mora Komisija pri določanju enotnih najvišjih cen zaključevanja govornih klicev na ravni Unije upoštevati načela, tehnična merila in parametre iz Priloge III. V skladu s členom 75(2) in (3) Zakonika mora delegirani akt vsakih pet let pregledati in ob tej priložnosti preučiti, ali še obstaja potreba po določitvi enotnih najvišjih cen zaključevanja govornih klicev na ravni Unije. 
            
            
               Cilj tega delegiranega akta je doseči popolno harmonizacijo cen zaključevanja klicev v fiksnih in mobilnih omrežjih, kar bo okrepilo razvoj notranjega trga in znatno zmanjšalo ovire za trgovino znotraj Unije med državami članicami. Glede na to, da nacionalni regulativni organi ne bodo več pristojni za uravnavanje cen zaključevanja klicev za te storitve, ker bodo te cene uravnavane na ravni Unije, in da se zato od njih ne bo več zahtevalo oblikovanje stroškovnih modelov za izračun učinkovitih cen in njihovo redno posodabljanje, se bo z delegiranim aktom zanje znatno zmanjšalo upravno breme. 
            
            
               Splošni okvir delegiranega akta
            
            
               Cene zaključevanja klicev v mobilnih in fiksnih omrežjih so v Uniji regulirane že približno 20 let. Trge zaključevanja klicev v mobilnih in fiksnih omrežjih je Komisija vključila v priporočilo iz leta 2003, v katerem je določila seznam trgov, ki so lahko predmet predhodnega urejanja
                  2
                (v nadaljnjem besedilu: priporočilo o upoštevnih trgih). Komisija je nacionalnim regulativnim organom v naknadnih priporočilih o upoštevnih trgih, sprejetih v letih 2007
                  3
                in 2014
                  4
               , predlagala, naj te trge še naprej urejajo. Vendar je treba opozoriti, da trgi zaključevanja klicev ne bodo vključeni na seznam trgov, ki so lahko predmet predhodnega urejanja, v novem priporočilu o upoštevnih trgih, ki bo sprejeto vzporedno s to uredbo do decembra 2020, saj bo z uporabo cen zaključevanja govornih klicev na ravni Unije, kot so določene v tej uredbi, omejena zmožnost operaterjev mobilnih in fiksnih omrežij, da določijo previsoke cene zaključevanja klicev. Trgi zaključevanja klicev tako ne bi več izpolnjevali treh meril na ravni Unije.
            
            
               Komisija je leta 2009 sprejela Priporočilo o regulaciji cen zaključevanja klicev v fiksnih in mobilnih omrežjih EU (v nadaljnjem besedilu: priporočilo o cenah zaključevanja klicev)
                  5
               . Njegov namen je bil zagotoviti usklajeno uporabo obveznosti cenovnega nadzora, določene v členu 13 direktive o dostopu
                  6
               . V priporočilu o cenah zaključevanja klicev je bila določena skupna metodologija za izračun stroškovno naravnanih cen zaključevanja klicev, ki je omogočala samo pokrivanje stroškov, ki bi jih imel učinkovit operater (t. i. „čisti model dolgoročnih prirastnih stroškov od spodaj navzgor“ ali „čisti BU-LRIC“
                  7
               ). V ocenjevalnem poročilu
                  8
                o priporočilu Komisije o cenah zaključevanja klicev, objavljenem leta 2018, je bilo ugotovljeno, da v Uniji še vedno obstajajo razlike v cenah zaključevanja klicev ter da škodijo spodbujanju notranjega trga, izkrivljajo konkurenco ter zmanjšujejo predvidljivost ureditve in pravno varnost v Uniji.
            
            
               2.POSVETOVANJA PRED SPREJETJEM AKTA
            
            
               
                     9
                  Odprto javno posvetovanje 
            
            
               Člen 75 Zakonika določa, da se enotne cene zaključevanja klicev na ravni Unije predpišejo za „vse ponudnike storitev zaključevanja mobilnih govornih klicev ali zaključevanja fiksnih govornih klicev“ v Uniji, v ustrezni prilogi pa so opredeljeni načela, merila in parametri, ki bi jih morala Komisija upoštevati pri določanju teh cen. Vendar nekatere vidike izvajanja enotnih najvišjih cen zaključevanja govornih klicev na ravni Unije prepušča delegiranemu aktu, na primer natančne opredelitve storitev, za katere se uporablja, ali uporabo prehodnega obdobja, da se omogočijo prilagoditve v državah članicah, kadar je to potrebno na podlagi predhodno določenih cen.
            
            
               Na podlagi posvetovanja so bila zbrana mnenja ponudnikov elektronskih komunikacijskih omrežij in storitev, nacionalnih regulativnih organov, Organa evropskih regulatorjev za elektronske komunikacije (BEREC) in drugih zainteresiranih strani, kot so vladni organi in industrijska združenja, združenja potrošnikov, možganski trusti, akademiki, odvetniške pisarne, svetovalne službe in državljani. 
            
            
               Posvetovanje je potekalo 12 tednov, tj. od 26. julija do 8. novembra 2019, in sicer prek vprašalnika, ki je na voljo na portalu Evropske komisije za javna posvetovanja. Cilj posvetovanja je bil zbrati povratne informacije in mnenja o vidikih izvajanja enotne najvišje cene zaključevanja govornih klicev na ravni Unije, da bi se zagotovilo dosledno, predvidljivo, učinkovito in pregledno izvajanje. Posvetovanje je vključevalo tehnična vprašanja, ki so bila v glavnem namenjena zainteresiranim stranem z znatnimi izkušnjami na trgu, kot so nacionalni regulativni organi, BEREC, industrijska in potrošniška združenja ter operaterji. Zajemalo je tudi nadaljnja vprašanja v zvezi z izvajanjem, kot so potreba po prehodnem obdobju v različnih državah članicah, potreba po obveznostih, ki niso povezane s ceno, ali kako bi bilo mogoče sčasoma najbolje doseči stroškovno učinkovite enotne najvišje cene zaključevanja govornih klicev na ravni Unije.
            
            
               Sodelovalo je 68 anketirancev, in sicer 32 podjetij (večinoma operaterjev), šest poslovnih združenj, 19 državljanov EU, en državljan tretje države, devet javnih organov (nacionalni regulativni organi, ministrstva in BEREC) in ena nevladna organizacija. Odgovori so prišli iz 22 držav članic. Vprašalnik so izpolnile tri družbe s sedežem zunaj Evropskega gospodarskega prostora (EGP). Nekatere anketirance s sedežem v EU trenutno nadzorujejo delničarji iz tretjih držav. Nekaj odgovorov so predložile hčerinske družbe v okviru iste gospodarske skupine. 
            
            
               Posvetovanje z državami članicami (strokovna skupina) 
            
            
               Neformalna strokovna skupina za cene zaključevanja govornih klicev v EU je bila ustanovljena 6. novembra 2019, da bi Komisiji pomagala pri pripravi delegiranega akta o določitvi enotnih najvišjih cen zaključevanja govornih klicev na ravni Unije. Prvi sestanek strokovne skupine, ki jo sestavljajo predstavniki nacionalnih regulativnih organov, je bil 10. februarja 2020
                  10
                v Bruslju. Zastopane so bile naslednje države članice: Avstrija, Belgija, Bolgarija, Ciper, Češka, Finska, Francija, Hrvaška, Irska, Italija, Litva, Madžarska, Malta, Nizozemska, Poljska, Portugalska, Romunija, Slovenija in Švedska. Na sestanku so bile obravnavane naslednje teme: opredelitev storitev zaključevanja klicev, hibridne storitve, postopno zniževanje cen in prehodno obdobje, klici s številk tretjih držav in necenovne obveznosti. Po sestanku je 18 članov pisno odgovorilo na seznam vprašanj, ki so jim bila poslana po sestanku. 
            
            
               Drugi sestanek strokovne skupine je 11. septembra 2020 potekal po videokonferenci
                  11
               . Zastopane so bile naslednje države članice: Avstrija, Belgija, Bolgarija, Ciper, Češka, Danska, Finska, Francija, Grčija, Hrvaška, Irska, Italija, Latvija, Litva, Luksemburg, Madžarska, Malta, Nemčija, Poljska, Portugalska, Romunija, Slovaška, Slovenija, Španija in Švedska. Skupina je razpravljala o osnutku delegiranega akta in priloženem delovnem dokumentu služb Komisije, ki so ju dale na voljo službe Komisije, zlasti o naslednjih vidikih: vključitev pripadajočih naprav v opredelitev storitev zaključevanja klicev, obravnava klicev na negeografske številke, ki niso mobilne, merila za vključitev klicev s številk tretjih držav na področje uporabe delegiranega akta in izvajanje enotnih najvišjih cen zaključevanja klicev v fiksnih in mobilnih omrežjih na ravni Unije. Po sestanku je 12 članov predložilo pisni prispevek, v katerem so povzeli ali razširili povratne informacije s sestanka.
            
            
               Revidirana osnutka delegiranega akta in delovnega dokumenta služb Komisije sta bila strokovni skupini predložena 11. novembra 2020. Do 18. novembra je pripombe predložilo več članov, končna osnutka pa sta bila strokovni skupini predložena 7. decembra 2020.
            
         
         
            
               Mnenje organa BEREC
            
            
               BEREC je mnenje o osnutku delegiranega akta (predloženem 29. julija 2020 skupaj s priloženim delovnim dokumentom služb Komisije) predložil 15. oktobra 2020.
            
            
               BEREC je soglašal s predlagano opredelitvijo storitev zaključevanja klicev na podlagi klicane številke in predlagal, naj se v delegiranem aktu pojasni, da bi se morali „klici, ki izvirajo iz Unije in se končajo v Uniji“, nanašati na klice s številk iz nacionalnih načrtov oštevilčenja držav članic in klice na številke iz navedenih načrtov, ne pa na fizično lokacijo kličočega ali klicanega. 
            
            
               BEREC je menil, da če bi Komisija ohranila pripadajoče naprave v opredelitvi storitev zaključevanja klicev in ker te niso bile izrecno vključene v stroškovni model, bi morala zagotoviti, da se njihovi stroški krijejo iz varnostnega pribitka, dodanega rezultatom stroškovnega modela, da se zagotovi povračilo stroškov. 
            
            
               V zvezi z vključitvijo negeografskih številk, ki niso mobilne številke, na področje uporabe delegiranega akta je BEREC ugotovil, da taka vključitev ni upravičena, saj klici na večino teh številskih območij, zlasti za storitve z dodano vrednostjo, nimajo značilnosti „monopola pri zaključevanju klicev“ in zato urejanje cen ne bi bilo upravičeno. BEREC se je strinjal, da je za nekatere druge negeografske številke, kot so številke za fiksne nomadske storitve ali dostop do služb za pomoč v sili, urejanje cen še vedno upravičeno.
            
            
               BEREC se je strinjal z ravnjo enotnih najvišjih cen zaključevanja klicev na ravni Unije in s predlaganim mehanizmom izvajanja (postopno zniževanje cen za mobilna omrežja in prehodno obdobje za fiksna omrežja).
            
            
               BEREC je prav tako podprl določbo, s katero se na področje uporabe delegiranega akta vključujejo vsi dohodni klici iz tretjih držav s cenami, ki so enake cenam zaključevanja klicev na ravni Unije, čeprav je opozoril na nekatere težave v zvezi z izvajanjem, ki bi lahko resno ogrozile široko uporabo tega člena, na primer zagotavljanje preverljivih informacij o cenah zaključevanja klicev, ki se uporabljajo v tretjih državah. 
            
            
               Nazadnje je BEREC poudaril, da so za zagotavljanje učinkovite konkurence na trgih, ki so podrejeni trgom zaključevanja klicev, necenovni ukrepi še vedno potrebni in da je nujno, da Komisija pred začetkom veljavnosti delegiranega akta preuči najnovejše znane cene za vse države članice.
            
            
               Člen 75 Zakonika določa, da mora Komisija v največji možni meri upoštevati mnenje organa BEREC.
            
            
               Predložitev povratnih informacij prek portala „Povejte svoje mnenje“
            
            
               Zainteresirane strani so bile pozvane, naj od 25. avgusta do 22. septembra 2020 predložijo povratne informacije o osnutku delegiranega akta, objavljenem na portalu Komisije „Povejte svoje mnenje“. Predloženih je bilo 49 prispevkov: 29 so jih predložili operaterji, 12 industrijska združenja, 2 nacionalna regulativna organa (UKE in NMHH), enega nemško zvezno ministrstvo za gospodarstvo in energijo, 5 prispevkov pa so predložili državljani (anonimno). Nekatere družbe so predložile več odgovorov (npr. češka družba O2 in slovaška družba O2). Vsi dogovori so javno dostopni
                  12
               .
            
            
               Veliki operaterji na splošno pozivajo k višjim cenam in daljšim obdobjem postopnega zniževanja, pri čemer nekateri kritizirajo temeljni stroškovni model ter opozarjajo na neugodno naložbeno okolje in gospodarske posledice pandemije COVID-19. Manjši operaterji in operaterji navideznih mobilnih omrežij odločno podpirajo predlagane cene. Operaterji fiksnih omrežij, zlasti v državah članicah z visokimi cenami zaključevanja klicev v fiksnih omrežjih, so zahtevali višje cene zaključevanja klicev v fiksnih omrežjih. Madžarski nacionalni regulativni organ na splošno podpira osnutek delegiranega akta, vendar prosi za nekaj pojasnil, medtem ko poljski nacionalni regulativni organ večinoma poudarja potrebo po daljšem prilagoditvenem obdobju. Nemško zvezno ministrstvo za gospodarstvo in energijo glede na razmere zaradi COVID-19 poziva k pregledu stroškovnega modela in daljšemu obdobju izvajanja.
            
            
               Posvetovanje o stroškovnem modelu
            
            
               V Zakoniku se ob upoštevanju posebnih značilnosti trgov zaključevanja govornih klicev zahteva, naj se stroški storitev zaključevanja klicev izračunajo na podlagi v prihodnost usmerjene metodologije dolgoročnih prirastnih stroškov (LRIC). Modeli LRIC upoštevajo le tiste stroške, ki nastanejo pri zagotavljanju predvidenega prirasta. Pristop, ki temelji na prirastnih stroških, upošteva samo dejansko nastale stroške, ki jih ne bi bilo, če se storitev, vključena v prirast, ne bi več izvajala (tj. stroške, ki se jim bi bilo mogoče izogniti), in tako spodbuja učinkovito proizvodnjo in potrošnjo ter zmanjšuje morebitno izkrivljanje konkurence. 
            
            
               Za oceno stroškov zagotavljanja veleprodajnih storitev zaključevanja klicev v Uniji za namene delegiranega akta in v skladu z zahtevami iz Priloge III k Zakoniku so službe Komisije pri zunanjem svetovalcu naročile dve neodvisni študiji o stroških: eno za mobilna
                  13
                in eno za fiksna
                  14
                omrežja. Cilj je bil razviti ločena stroškovna modela, tj. enega za oceno veleprodajnih stroškov zagotavljanja storitev zaključevanja klicev v mobilnih omrežjih in enega za zaključevanje klicev v fiksnih omrežjih. 
            
            
               Stroškovni model za mobilna omrežja se je razvijal od sredine marca 2018 do sredine julija 2019, za fiksna omrežja pa od septembra 2018 do novembra 2019. V okviru študij je bilo razvitih 28 modelov s podobno strukturo, ki so temeljili na vložkih posameznih držav, kjer je bilo to ustrezno, kar je kar najbolj olajšalo oceno ustreznih veleprodajnih stroškov v mobilnih/fiksnih omrežjih v vsaki državi, za katero so bili modeli razviti
                  15
               . Modeli temeljijo na vložkih za posamezne države, kjer je to ustrezno, v drugih primerih pa na povprečjih/skupnih vrednostih po vsej EU/EGP. Stroškovni model za mobilna omrežja je bil objavljen 24. julija 2019, za fiksna omrežja pa 26. novembra 2019.
            
            
               O stroškovnih modelih so potekala obširna posvetovanja z nacionalnimi regulativnimi organi, operaterji in drugimi zainteresiranimi stranmi. Med drugim so bili v celotnem obdobju procesa organizirani delavnice in posvetovanja. Opravljena so bila tudi posvetovanja z zainteresiranimi stranmi o sami strukturi in vsebini zbiranja podatkov, za oba projekta pa je bil ustanovljen usmerjevalni odbor, v katerem so sodelovali strokovnjaki iz nacionalnih regulativnih organov ter ki se je redno sestajal s službami Komisije in svetovalcem
                  16
               .
            
            
               3.PRAVNI ELEMENTI DELEGIRANEGA AKTA
            
            
               Ustrezni instrument
            
            
               Glede na cilj delegiranega akta, da se določita enotna najvišja cena zaključevanja govornih klicev v mobilnih omrežjih na ravni Unije in enotna najvišja cena zaključevanja govornih klicev v fiksnih omrežjih na ravni Unije za vse ponudnike storitev zaključevanja govornih klicev v mobilnih omrežjih ali storitev zaključevanja govornih klicev v fiksnih omrežjih, je najprimernejši instrument delegirana uredba, ki bi se za ponudnike storitev zaključevanja govornih klicev v mobilnih in fiksnih omrežjih neposredno uporabljala. S takim instrumentom bi se tudi izognili nepotrebnim zamudam pri izvajanju, ki se lahko pojavijo v primeru zamud pri sprejemanju ukrepov za prenos.
            
         
         
            
               Povzetek 
            
            
               Delegirano uredbo sestavljajo naslednji glavni elementi.
            
            
               Vsebuje opredelitve storitev zaključevanja govornih klicev v mobilnih in fiksnih omrežjih, pri čemer je osrednji element storitve zaključevanja klicev klicana številka, in sicer številka v nacionalnih načrtih oštevilčenja, ki ustreza kodam držav po standardu E.164 za geografska območja, ki pripadajo ozemlju Unije. Klicana številka je tudi element za opredelitev določene storitve zaključevanja klicev kot fiksne (za zaključene klice na geografske številke ali negeografske številke, ki niso številke za mobilne storitve, ki se obnašajo kot „tradicionalne“ storitve zaključevanja klicev, pri katerih obstaja monopol pri zaključevanju klicev, tj. številke za fiksne nomadske storitve in dostop do služb za pomoč v sili) ali mobilne (za zaključene klice na mobilne številke). Storitve zaključevanja klicev vključujejo storitve, ki jih ponudnik zaključevanja klicev zagotavlja s katero koli tehnologijo, ki se uporablja za zaključevanje klicev, in zahtevajo, da ima ta ponudnik pravni in tehnični nadzor nad številko ter medomrežno povezavo z vsaj enim omrežjem, ki ni njegovo lastno. Te storitve ne vključujejo pripadajočih naprav, razen priključkov za medomrežno povezovanje. Komunikacija stroj-stroj ni vključena v to opredelitev, saj se storitve, ki se zagotavljajo na številskih območjih, specifičnih za komunikacijo stroj-stroj, ne uporabljajo za medosebno komunikacijo – pogoj, ki bi moral biti izpolnjen, da bi spadale na področje uporabe te uredbe –, temveč za komunikacijo med napravami. 
            
            
               Cene, določene v tej uredbi, se uporabljajo za klice, opravljene s številke Unije in zaključene na številko Unije, tj. številko, vključeno v nacionalne načrte oštevilčenja, ki ustreza kodam držav po standardu E.164 za geografska območja, ki pripadajo ozemlju Unije. Cene se ne uporabljajo za klice, opravljene s številk tretjih držav (številk, ki niso številke Unije), razen če (i) navedene klice opravi ponudnik storitev zaključevanja klicev iz tretje države, ki za klice, opravljene s številk Unije in zaključene v njegovem omrežju, uporablja cene zaključevanja klicev, ki so enake ali nižje od najvišjih cen zaključevanja klicev (v mobilnem in/ali fiksnem omrežju), določenih v delegiranem aktu, ali (ii) so navedeni klici opravljeni s številke iz nacionalnega načrta oštevilčenja tretje države, vključene na seznam iz Priloge k tej uredbi, v kateri so cene zaključevanja klicev določene po načelih stroškovnega modela, ki so enakovredna načelom, določenim v členu 75 in Prilogi III k Zakoniku. 
            
            
               Končna stroškovno učinkovita cena zaključevanja govornih klicev temelji na rezultatih stroškovnih modelov, ki jih je razvil svetovalec v skladu z načeli, merili in parametri iz člena 75 in Priloge III k Zakoniku, pri čemer se kot referenca upošteva država z najvišjimi stroški, kot izhaja iz stroškovnega modela, prišteje pa se varnostni pribitek, ki omogoča povračilo stroškov v vseh državah članicah. Končne stroškovno učinkovite cene zaključevanja klicev znašajo 0,2 EUR centa/min za enotno najvišjo ceno zaključevanja govornih klicev v mobilnih omrežjih na ravni Unije in 0,07 EUR centa/min za enotno najvišjo ceno zaključevanja govornih klicev v fiksnih omrežjih na ravni Unije.
            
            
               Glede na to, da so trenutne cene zaključevanja govornih klicev v mobilnih omrežjih v povprečju znatno višje od stroškovno učinkovite cene, ta uredba vključuje triletno postopno zniževanje cene, ki bo olajšalo nemoteno uporabo stroškovno učinkovite cene in med katerim lahko ponudniki iz držav članic, za katere velja postopno zniževanje cene, uporabljajo cene, ki so drugačne od enotne najvišje cene zaključevanja klicev v mobilnih omrežjih na ravni Unije. V obdobju postopnega zniževanja cene so najvišje cene zaključevanja govornih klicev v mobilnih omrežjih določene na 0,7 EUR centa v letu 2021, 0,55 EUR centa v letu 2022 in 0,4 EUR centa v letu 2023, leta 2024 pa se doseže enotna najvišja cena zaključevanja govornih klicev v mobilnih omrežjih na ravni Unije v višini 0,2 EUR centa. 
            
            
               V nekaterih državah članicah so trenutne regulirane najvišje cene zaključevanja govornih klicev v mobilnih omrežjih nižje od cen zaključevanja govornih klicev v mobilnih omrežjih, določenih za leta 2021, 2022 in 2023 na podlagi postopnega zniževanja cene, in so blizu enotne najvišje cene zaključevanja klicev v mobilnih omrežjih na ravni Unije. Da bi se izognili morebitnemu zvišanju maloprodajnih cen v navedenih državah članicah zaradi začasnega zvišanja reguliranih cen zaključevanja klicev v mobilnih omrežjih, bi bilo treba omogočiti, da se trenutne regulirane cene zaključevanja govornih klicev v mobilnih omrežjih v navedenih državah članicah še naprej uporabljajo do leta, ko je najvišja cena zaključevanja klicev v mobilnih omrežjih, določena s to uredbo za navedeno leto, enaka trenutnim cenam zaključevanja klicev v mobilnih omrežjih za navedeno leto ali nižja od njih, razen na Cipru, kjer je trenutno cena 0,17 EUR centa. Cena zaključevanja govornih klicev v mobilnih omrežjih na Cipru se lahko s sedanjega 0,17 EUR centa zviša na končno učinkovito ceno 0,2 EUR centa že od začetka uporabe te uredbe leta 2021. 
            
            
               To pomeni, da leta 2021 najvišje cene zaključevanja govornih klicev v mobilnih omrežjih (za primerjavo izražene v eurih) ostanejo na sedanji ravni v naslednjih državah: Švedska (0,207 EUR centa), Portugalska (0,36 EUR centa), Malta (0,4045 EUR centa), Irska (0,43 EUR centa), Madžarska (0,474 EUR centa), Danska (0,517 EUR centa), Nizozemska (0,581 EUR centa), Hrvaška (0,596 EUR centa), Grčija (0,622 EUR centa), Španija (0,64 EUR centa) in Italija (0,67 EUR centa). V naslednjih letih (2022 in 2023) se bo v teh državah članicah začelo uporabljati postopno zniževanje cene, dokler ne bo dosežena raven trenutnih cen zaključevanja klicev v mobilnih omrežjih v teh državah članicah ali pa se bodo cene spustile pod njo. Od leta 2024 se v vseh državah članicah uporablja enotna najvišja cena zaključevanja klicev v mobilnih omrežjih na ravni Unije v višini 0,2 EUR centa. 
            
            
               Kar zadeva cene zaključevanja govornih klicev v fiksnih omrežjih, ta uredba ne določa postopnega zniževanja cene, saj je trenutno povprečje reguliranih cen zaključevanja klicev v fiksnih omrežjih (razen dveh izjem – Poljske in Finske) blizu končne stroškovno učinkovite cene. Namesto tega zaradi znatnih razlik med trenutnimi cenami zaključevanja klicev v fiksnih omrežjih in končno stroškovno učinkovito ceno vključuje prehodno obdobje v letu 2021. To omogoča postopno prilagoditev enotni najvišji ceni zaključevanja govornih klicev v fiksnih omrežjih na ravni Unije. 
            
            
               Odobritev prehodnega obdobja je upravičena, kadar so trenutne cene zaključevanja govornih klicev v fiksnih omrežjih znatno višje od enotne najvišje cene zaključevanja govornih klicev v fiksnih omrežjih na ravni Unije. V vseh državah članicah razen v dveh, kjer trenutne cene zaključevanja govornih klicev v fiksnih omrežjih presegajo 0,0875 EUR centa (enotna najvišja cena zaključevanja govornih klicev v fiksnih omrežjih na ravni Unije plus 25 %), bi morala biti najvišja cena zaključevanja govornih klicev v fiksnih omrežjih v letu 2021 enaka trenutnim cenam, znižanim za 20 %. Poljski in Finski, ki do zdaj še nista upoštevali načel iz Priporočila Komisije 2009/396/ES
                  17
                in imata trenutno zelo visoke cene zaključevanja klicev v fiksnih omrežjih, 20-odstotno znižanje ne bi zadostovalo za dosego enotne najvišje cene zaključevanja govornih klicev v fiksnih omrežjih na ravni Unije. Zato bi morala biti cena v teh državah članicah v prehodnem obdobju enaka ceni države članice z najvišjo ceno v prehodnem obdobju, pri čemer sta navedeni državi članici izvzeti. Iz tega izhajajoče prehodne cene (za primerjavo izražene v eurih) so: Avstrija (0,089 EUR centa), Belgija (0,093 EUR centa), Hrvaška (0,075 EUR centa), Češka (0,099 EUR centa), Finska (0,111 EUR centa), Latvija (0,076 EUR centa), Litva (0,072 EUR centa), Luksemburg (0,110 EUR centa), Nizozemska (0,111 EUR centa), Poljska (0,111 EUR centa), Romunija (0,078 EUR centa) in Slovaška (0,078 EUR centa).
            
            
               V državah članicah, kjer 20-odstotno znižanje pomeni ceno, ki je enaka stroškovno učinkoviti končni ceni v višini 0,07 EUR centa ali nižja od nje, prehodna cena ni potrebna. Zato so cene v navedenih državah članicah v letu 2021 na ravni enotne najvišje cene zaključevanja govornih klicev v fiksnih omrežjih na ravni Unije
                  18
               .
            
            
               Ta uredba se nanaša samo na cenovno obveznost, naloženo ponudnikom storitev zaključevanja govornih klicev. Necenovne obveznosti, ki jih naložijo nacionalni regulativni organi pri urejanju trgov na svojem ozemlju, ne spadajo na področje uporabe te uredbe. 
            
            
               DELEGIRANA UREDBA KOMISIJE (EU) …/…
            
            
               z dne 18.12.2020
            
            
               o dopolnitvi Direktive (EU) 2018/1972 Evropskega parlamenta in Sveta z določitvijo enotne najvišje cene zaključevanja govornih klicev v mobilnih omrežjih na ravni Unije in enotne najvišje cene zaključevanja govornih klicev v fiksnih omrežjih na ravni Unije
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive (EU) 2018/1972 Evropskega parlamenta in Sveta z dne 11. decembra 2018 o Evropskem zakoniku o elektronskih komunikacijah
                  19
                in zlasti člena 75(1) Direktive,
            
            
               ob upoštevanju naslednjega:
            
         
         
            
               (1)V skladu s členom 75(1) Direktive (EU) 2018/1972 mora Komisija z delegiranim aktom določiti enotno najvišjo ceno zaključevanja govornih klicev na ravni Unije za mobilne storitve in enotno najvišjo ceno zaključevanja govornih klicev na ravni Unije za fiksne storitve, da se zmanjša regulativno breme pri doslednem obravnavanju težav na področju konkurence v zvezi z veleprodajnim zaključevanjem govornih klicev po vsej Uniji. Načela, merila in parametri, ki bi jih morala Komisija upoštevati pri sprejemanju delegiranega akta, so določeni v Prilogi III k navedeni direktivi.
            
            
               (2)Ta uredba ne posega v pooblastila nacionalnih regulativnih organov za opredelitev upoštevnih trgov glede na nacionalne razmere, izvedbo preizkusa s tremi merili in naložitev popravnih ukrepov, ki niso cenovni nadzor, v skladu s členom 64(3) ter členoma 67 in 68 Zakonika. Zato začetek veljavnosti te uredbe ne bo vplival na necenovne obveznosti, ki jih nacionalni regulativni organi trenutno nalagajo operaterjem s pomembno tržno močjo v zvezi s storitvami zaključevanja klicev v fiksnih ali mobilnih omrežjih, in bodo zato ostale veljavne, dokler ne bodo pregledane v skladu s pravili Unije in nacionalnimi pravili.
            
            
               (3)Regulativna praksa kaže, da ima številka, na kateri so zaključeni klici v mobilnih ali fiksnih omrežjih, ključno vlogo pri zamenljivosti povpraševanja in konkurenčni dinamiki pri zaključevanju govornih klicev, zato je glavni element, ki ustvarja monopol za zaključevanje klicev, kar upravičuje potrebo po ureditvi. Zato bi moralo biti glavno merilo za opredelitev storitev zaključevanja klicev številsko območje, tj. ali je klic v primeru zaključevanja govornih klicev v mobilnih omrežjih opravljen na mobilno številko, v primeru zaključevanja govornih klicev v fiksnih omrežjih pa na druge vrste številk, kot so geografske številke in nekatere negeografske številke.
            
            
               (4)Storitve zaključevanja klicev bi morale vključevati storitve, ki jih ponudnik zaključevanja klicev zagotavlja s katero koli tehnologijo, ki se uporablja za zaključevanje govornih klicev, na primer v omrežju 2G, 3G, 4G ali 5G in/ali prek brezžičnega omrežja ali kateri koli vrsti fiksnega omrežja, ne glede na izvor klica.
            
            
               (5)Vsaka storitev zaključevanja klicev v mobilnem ali fiksnem omrežju vključuje medomrežno povezovanje operaterja, ki zaključuje klice, z vsaj enim omrežjem, ki ni njegovo lastno. Za ponudnike storitev zaključevanja govornih klicev bi se zato morali šteti ponudniki storitev zaključevanja govornih klicev, ki imajo tehnični nadzor ter zakonito pravico do uporabe klicane številke in usmerjanja klica prejemniku.
            
            
               (6)Storitev zaključevanja klicev bi morala izključevati pripadajoče naprave, ki jih lahko nekateri operaterji ali nekatere države članice zahtevajo za zagotavljanje storitev zaključevanja klicev. Vendar so priključki za medomrežno povezovanje, ki so trenutno regulirani v številnih državah članicah, bistveni elementi storitev zaključevanja klicev za vsakega operaterja, saj je pri povečanem prometu potrebna večja zmogljivost za medomrežno povezovanje, zato bi jih bilo treba vključiti v opredelitev storitve zaključevanja klicev. Ponudnik storitev zaključevanja govornih klicev za celotno storitev zaključevanja klica uporabniku na svojem omrežju ne bi smel zaračunavati nobenih drugih stroškov razen ustreznih cen, določenih s to uredbo.
            
            
               (7)Storitve zaključevanja govornih klicev za klice na nekatere negeografske številke, kot so številke, ki se uporabljajo za premijske storitve, storitve brezplačnih klicev in storitve deljenih stroškov (znane tudi kot „storitve z dodano vrednostjo“), se ne štejejo kot „tradicionalne“ storitve zaključevanja klicev, kadar ima operater, ki zaključi klic, monopol. Ponudniki takih storitev imajo določeno pogajalsko moč in se lahko pogajajo o ceni zaključevanja klicev v okviru sporazuma o delitvi prihodkov. Zato se ponudniki zaključevanja klicev pri določanju cen za zaključevanje klicev na te negeografske številke v nasprotju z zaključevanjem klicev na geografske ali mobilne številke srečujejo z nekaterimi omejitvami. Zaključevanje klicev na take številke bi bilo zato treba izvzeti s področja uporabe te uredbe. Številska območja, značilna za komunikacije stroj-stroj, se večinoma ne uporabljajo za zagotavljanje medosebnih komunikacij, saj gre pri tem za podatkovni in ne za govorni promet, zato ne bi smela biti vključena na področje uporabe te uredbe, ki je omejeno na govorno komunikacijo. 
            
            
               (8)Storitve zaključevanja govornih klicev za klice na druge vrste negeografskih številk, kot so številke, ki se uporabljajo za fiksne nomadske storitve in dostop do služb za pomoč v sili, kažejo značilnosti monopola na področju zaključevanja klicev in se zagotavljajo prek fiksne infrastrukture. Zato bi jih bilo treba vključiti na področje uporabe te uredbe in jih obravnavati kot storitve zaključevanja govornih klicev v fiksnih omrežjih. 
            
            
               (9)Nekaterih glasovnih storitev, ki jih zagotavljajo operaterji, ni mogoče opredeliti kot izključno mobilnih ali izključno fiksnih storitev, temveč so hibridne storitve. Primer takih hibridnih storitev so storitve v okviru „domačega območja“, pri katerih se klici prek mobilnega omrežja običajno opravljajo na fiksno številko. V skladu z opredelitvijo storitev zaključevanja govornih klicev, pri kateri je odločilno merilo klicana številka, bi bilo treba take hibridne storitve obravnavati kot storitve zaključevanja klicev v mobilnih omrežjih oziroma fiksnih omrežjih glede na klicano številko.
            
            
               (10)Regulirane cene storitev zaključevanja govornih klicev bi se morale uporabljati za klice, opravljene s številk in zaključene na številkah, vključenih v nacionalne načrte oštevilčenja, ki ustrezajo kodam držav po standardu E.164 za geografska območja, ki pripadajo ozemlju Unije (številke Unije). Številke tretjih držav so vse številke, ki niso številke Unije. Vključitev klicev s številk tretjih držav na številko Unije, če operaterji iz tretjih držav zaračunavajo cene zaključevanja klicev, ki so višje od enotnih najvišjih cen zaključevanja govornih klicev na ravni Unije, ali kadar take cene zaključevanja govornih klicev niso regulirane v skladu s stroškovno učinkovitimi načeli, ki so enakovredna načelom iz člena 75 in Priloge III k Zakoniku, bi lahko ogrozila cilje te uredbe, zlasti cilje zagotavljanja povezovanja notranjega trga.
            
            
               (11)Kombinacija nizkih reguliranih cen zaključevanja klicev s številk tretjih držav na številke Unije ter visokih in stroškovno neučinkovitih cen zaključevanja klicev na številke tretjih držav bi verjetno povzročila višje cene zaključevanja klicev s številk Unije na številke tretjih držav, kar bi negativno vplivalo na maloprodajne tarife v Uniji in stroškovno strukturo operaterjev Unije. Različne stopnje izpostavljenosti operaterjev Unije klicem, ki jih zaključijo taki operaterji iz tretjih držav in ki zaračunavajo visoke in stroškovno neučinkovite cene zaključevanja klicev, bi povzročile neravnovesja v stroškovni strukturi operaterjev Unije zaradi dejavnikov, na katere operaterji sami nimajo vpliva. To bi verjetno preprečilo pojav vseevropskih maloprodajnih ponudb, ki vključujejo klice na številke nekaterih tretjih držav, zaradi višjih cen zaključevanja klicev v navedene države, kar bi lahko negativno vplivalo na potrošnike in zlasti podjetja v Uniji. Poleg tega bi to izkrivilo konkurenco, saj bi nesimetrični učinek izpostavljenosti visokim cenam zaključevanja klicev na številke tretje države povzročil različne konkurenčne pogoje, s katerimi bi se soočali različni operaterji Unije, kar bi na koncu tudi izkrivilo naložbeno sposobnost in spodbude po vsej Uniji (naložbe v operaterje in s strani operaterjev). Vsi ti učinki bi bili očitno v nasprotju s cilji te uredbe, ki so spodbujanje povezovanja enotnega trga z odpravo izkrivljanj med operaterji zaradi cen zaključevanja klicev, ki so precej višje od stroškov.
            
            
               (12)Za uporabo enotnih najvišjih cen zaključevanja govornih klicev na ravni Unije na odprt, pregleden in nediskriminatoren način ter za omejitev izključitve klicev s številk tretjih držav, na to, kar je nujno potrebno za zagotovitev doseganja ciljev notranjega trga in sorazmernosti, bi se morale cene, določene s to uredbo, uporabljati za klice s številk tretjih držav na številke Unije, če so cene zaključevanja klicev, ki jih ponudniki storitev zaključevanja govornih klicev iz tretjih držav uporabljajo za klice s številk Unije, na enaki ravni kot najvišje cene zaključevanja govornih klicev, določene s to uredbo, ali nižje od njih. V prehodnem obdobju za cene zaključevanja govornih klicev v fiksnih omrežjih leta 2021 in med postopnim zniževanjem cene zaključevanja govornih klicev v mobilnih omrežjih (od leta 2021 do leta 2023) bodo ustrezne najvišje cene zaključevanja klicev v mobilnih omrežjih, ki bodo sprožile ta mehanizem, cene, določene v odstavkih 2 do 5 člena 4 Uredbe. Ustrezne najvišje cene zaključevanja klicev v fiksnih omrežjih, ki bodo sprožile ta mehanizem v letu 2021, bodo cene, določene v členu 5(2) Delegirane uredbe. Ponudniki storitev zaključevanja govornih klicev v Uniji bi morali te cene uporabljati na podlagi cen, ki jih uporabljajo ali predlagajo ponudniki storitev zaključevanja govornih klicev v tretjih državah.
            
            
               (13)Glede na to, da ponudniki storitev zaključevanja govornih klicev iz Unije morda ne morejo vedno poznati ravni cene zaključevanja klicev, ki jo uporabljajo operaterji iz tretjih držav, bi morali ti običajno zagotoviti preverljive informacije, ki dokazujejo višino ponujene cene zaključevanja klicev. Kadar ponudniki prenosa (ali drugi posredniki) storitve zaključevanja klicev naprej prodajajo operaterjem Unije, bi bila cena zaključevanja klicev, ki jo uporabljajo ali ponujajo navedeni ponudniki prenosa, merodajna za določitev, ali je ta cena enaka najvišjim cenam zaključevanja govornih klicev, določenim v tej uredbi, oziroma nižja od njih.
            
            
               (14)Kadar operaterji iz tretjih držav zaračunavajo cene zaključevanja klicev s številk Unije na številke tretjih držav, ki so višje od cen zaključevanja klicev na ravni Unije, bi se morale cene, določene v tej uredbi, uporabljati tudi za klice s številk tretjih držav na številke Unije, če Komisija na podlagi informacij, ki so ji jih predložile take tretje države, ugotovi, da regulacija cen zaključevanja klicev v teh državah temelji na načelih, enakovrednih načelom iz člena 75 Direktive (EU) 2018/1972 in Priloge III k navedeni direktivi. Seznam tretjih držav, ki izpolnjujejo take zahteve, bi bilo treba naknadno vključiti v to uredbo in ga ustrezno posodabljati. 
            
            
               (15)Ker bi bilo od izvora klica odvisno, ali se cene zaključevanja klicev na ravni Unije uporabljajo ali ne, je bistveno, da lahko operaterji Unije opredelijo državo izvora kličočega. V ta namen se lahko operaterji zanesejo na kodo države v identifikaciji klicne linije. Da se zagotovi pravilna uporaba te uredbe, bi morali operaterji Unije prejeti veljavno identifikacijo klicne linije, dodeljeno za vsak dohodni klic. Zato operaterji Unije ne bi bili zavezani uporabi cen zaključevanja klicev na ravni Unije, če identifikacija klicne linije manjka, je neveljavna ali goljufiva.  
            
            
               (16)Da bi ocenili dejanske stroške zaključevanja govornega klica v hipotetičnem mobilnem ali fiksnem omrežju v Uniji v skladu z načeli iz člena 75(1) Direktive (EU) 2018/1972 in Priloge III k navedeni direktivi, sta bila oblikovana dva stroškovna modela za zaključevanje klicev v mobilnih oziroma fiksnih omrežjih ob upoštevanju stroškov v vsaki državi članici.
            
            
               (17)Na podlagi povratnih informacij o stroških v vsaki državi članici, prejetih med postopkom posvetovanja, sta bila dokončana stroškovna modela za mobilno in fiksno omrežje. V skladu s Prilogo III k Direktivi (EU) 2018/1972 so bile s stroškovnima modeloma določene cene na podlagi povračila stroškov, ki jih ima učinkovit operater. Zato cene temeljijo le na prirastnih stroških zagotavljanja veleprodajne storitve zaključevanja govornih klicev, torej samo na tistih stroških, povezanih s prometom, ki bi se jim bilo brez veleprodajne storitve zaključevanja govornih klicev mogoče izogniti.
            
            
               (18)Enotne najvišje cene zaključevanja govornih klicev v mobilnih in fiksnih omrežjih na ravni Unije so bile določene glede na dejanske stroške v državi z najvišjimi stroški v skladu z naročenima stroškovnima modeloma, s čimer se je zagotovilo spoštovanje načela povračila stroškov po vsej Uniji, nato pa je bil dodan manjši varnostni pribitek, da bi se upoštevale morebitne netočnosti v stroškovnih modelih.
            
            
               (19)Enotne najvišje cene zaključevanja govornih klicev na ravni Unije, določene s to uredbo, bi se morale začeti uporabljati dva meseca po začetku veljavnosti Uredbe, da bi imeli operaterji dovolj časa za prilagoditev svojih informacijskih sistemov, sistemov izdajanja računov in računovodskih sistemov ter potrebne spremembe v sporazumih o medomrežnem povezovanju.
            
            
               (20)Kadar so trenutne povprečne cene zaključevanja govornih klicev v Uniji znatno višje od cen, ki bodo uvedene v prihodnosti, tj. stroškovno učinkovitih enotnih najvišjih cen zaključevanja govornih klicev na ravni Unije, določenih v tej uredbi, bi bilo treba uporabiti postopno zniževanje cene, ki je običajna regulatorska praksa. V takih primerih bi moralo biti postopno zniževanje cene učinkovito orodje za olajšanje uporabe nižjih cen v skladu z načelom sorazmernosti.
            
         
         
            
               (21)Glede na trenutno povprečje cen zaključevanja govornih klicev v mobilnih omrežjih v državah članicah bi bilo treba zasnovati postopno zniževanje do enotne najvišje cene zaključevanja govornih klicev v mobilnih omrežjih na ravni Unije. Da bi dosegli ravnovesje med hitrim izvajanjem in potrebo po preprečevanju znatnih motenj za operaterje, bi se moralo postopno zniževanje cene začeti na ravni blizu trenutnega povprečja cen zaključevanja klicev v mobilnih omrežjih, nato pa bi se morale cene v triletnem obdobju vsako leto znižati, dokler ne bi bila leta 2024 dosežena enotna najvišja cena zaključevanja govornih klicev v mobilnih omrežjih na ravni Unije.
            
            
               (22)Zato ta uredba določa triletno postopno zniževanje cene do stroškovno učinkovite enotne najvišje cene zaključevanja govornih klicev v mobilnih omrežjih na ravni Unije v letu 2024. Prehodno obdobje ne bi smelo biti potrebno za ponudnike v državah članicah, kjer so za leto 2021 uporabljene cene, višje od enotnih najvišjih cen zaključevanja govornih klicev v mobilnih omrežjih na ravni Unije, saj je postopno zniževanje cene namenjeno blažitvi učinka uvedbe enotne najvišje cene zaključevanja govornih klicev v mobilnih omrežjih na ravni Unije.
            
            
               (23)V nekaterih državah članicah so trenutne regulirane najvišje cene zaključevanja govornih klicev v mobilnih omrežjih nižje od cen zaključevanja govornih klicev v mobilnih omrežjih, določenih za leta 2021, 2022 in 2023 na podlagi postopnega zniževanja cene, in so blizu enotne najvišje cene zaključevanja klicev v mobilnih omrežjih na ravni Unije. Da bi se izognili morebitnemu zvišanju maloprodajnih cen v navedenih državah članicah zaradi začasnega zvišanja reguliranih cen zaključevanja klicev v mobilnih omrežjih, bi bilo treba omogočiti, da se trenutne regulirane cene zaključevanja govornih klicev v mobilnih omrežjih v navedenih državah članicah še naprej uporabljajo do leta, v katerem je najvišja cena zaključevanja klicev v mobilnih omrežjih, določena s to uredbo za navedeno leto, enaka trenutnim cenam zaključevanja klicev v navedenih državah članicah za navedeno leto ali nižja od njih. 
            
            
               (24)Ker je razlika med povprečjem trenutnih cen zaključevanja klicev v fiksnih omrežjih in enotno najvišjo ceno zaključevanja govornih klicev v fiksnih omrežjih na ravni Unije, določena v tej uredbi, manjša od razlike v cenah zaključevanja klicev v mobilnih omrežjih, naj v primeru zaključevanja govornih klicev v fiksnih omrežjih postopno zniževanje ne bi bilo potrebno. Vendar bi morala biti odobritev prehodnega obdobja nekaterim državam članicam primerna za zagotovitev nemotenega prehoda na enotno najvišjo ceno zaključevanja govornih klicev v fiksnih omrežjih na ravni Unije in preprečevanje nepotrebnih zamud pri njeni uporabi.
            
            
               (25)Na podlagi trenutnih ravni cen zaključevanja klicev v fiksnih omrežjih v nekaterih državah članicah in ravni enotne najvišje cene zaključevanja govornih klicev v fiksnih omrežjih na ravni Unije, določene v tej uredbi, se lahko nekaterim državam članicam upravičeno odobri prehodno obdobje. Prehodno obdobje bi se moralo začeti z datumom začetka uporabe te uredbe in izteči 31. decembra 2021. V prehodnem obdobju se lahko v zadevnih državah članicah uporabljajo posebne cene, ki se razlikujejo od enotne najvišje cene zaključevanja govornih klicev v fiksnih omrežjih na ravni Unije.
            
            
               (26)V državah članicah, v katerih so trenutne cene zaključevanja govornih klicev v fiksnih omrežjih znatno višje od enotne najvišje cene zaključevanja govornih klicev v fiksnih omrežjih na ravni Unije, je upravičena odobritev prehodnega obdobja, da se omogoči postopna prilagoditev navedenih cen. V vseh državah članicah razen v dveh, kjer trenutne cene zaključevanja govornih klicev v fiksnih omrežjih presegajo 0,0875 EUR centa (enotna najvišja cena zaključevanja govornih klicev v fiksnih omrežjih na ravni Unije plus 25 %), bi morala biti najvišja cena zaključevanja govornih klicev v fiksnih omrežjih v letu 2021 enaka trenutnim cenam, znižanim za 20 %. Poljski in Finski, ki do zdaj še nista upoštevali načel iz Priporočila Komisije 2009/396/ES
                  20
                in imata trenutno zelo visoke cene zaključevanja klicev v fiksnih omrežjih, 20-odstotno znižanje ne bi zadostovalo za dosego enotne najvišje cene zaključevanja govornih klicev v fiksnih omrežjih na ravni Unije. Zato bi morala biti cena v teh državah članicah v prehodnem obdobju enaka ceni v državi članici z najvišjo ceno v prehodnem obdobju, pri čemer sta navedeni državi članici izvzeti. Za preostale države članice, v katerih so trenutne cene zaključevanja klicev v fiksnih omrežjih nižje od enotne najvišje cene zaključevanja govornih klicev v fiksnih omrežjih na ravni Unije ali v katerih bi se z 20-odstotnim znižanjem te cene znižale na enotno najvišjo ceno zaključevanja govornih klicev v fiksnih omrežjih na ravni Unije ali pod njo, prehodno obdobje ne bi smelo biti vzpostavljeno.
            
            
               (27)V skladu s členom 75(1) Direktive (EU) 2018/1972 je bilo opravljeno posvetovanje z Organom evropskih regulatorjev za elektronske komunikacije, ki je mnenje podal 15. oktobra 2020 –
            
            
               SPREJELA NASLEDNJO UREDBO:
            
            
               Člen 1
            
            
               1.Ta uredba določa enotno najvišjo ceno zaključevanja govornih klicev v mobilnih omrežjih na ravni Unije in enotno najvišjo ceno zaključevanja govornih klicev v fiksnih omrežjih na ravni Unije, ki jo zaračunajo ponudniki veleprodajnih storitev zaključevanja govornih klicev za zagotavljanje storitev zaključevanja govornih klicev v mobilnih in fiksnih omrežjih.
            
            
               2.Ta uredba ne posega v pooblastila nacionalnih regulativnih organov na podlagi člena 64(3) ter členov 67 in 68 Direktive (EU) 2018/1972.
            
            
               3.Člena 4 in 5 se uporabljata za klice s številk Unije na številke Unije.
            
            
               4.Člena 4 in 5 se uporabljata tudi za klice s številk tretjih držav na številke Unije, če je izpolnjen eden od naslednjih dveh pogojev:
            
            
               (a)kadar ponudnik storitev zaključevanja govornih klicev v tretji državi za klice s številk Unije uporabi cene zaključevanja govornih klicev v mobilnih omrežjih ali fiksnih omrežjih, ki so enake najvišjim cenam zaključevanja klicev v mobilnih ali fiksnih omrežjih iz člena 4 oziroma 5 ali nižje od njih, za vsako leto in vsako državo članico na podlagi cen, ki jih ponudniki storitev zaključevanja govornih klicev v tretjih državah uporabljajo ali predlagajo ponudnikom storitev zaključevanja govornih klicev v Uniji, ali
            
            
               (b)kadar:
            
            
               (a)Komisija na podlagi informacij, ki jih zagotovi tretja država, določi, da so cene zaključevanja govornih klicev s številk Unije na številke navedene tretje države regulirane v skladu z načeli, ki so enakovredna načelom iz člena 75 Direktive (EU) 2018/1972 in Priloge III k navedeni direktivi, ter
            
            
               (b)je navedena tretja država uvrščena na seznam iz Priloge k tej uredbi.
            
            
               5.Člena 4 in 5 se razumeta kot tarife na minuto (brez DDV) in se zaračunavajo na podlagi sekundnega intervala.
            
            
               Člen 2
            
            
               1.V tej uredbi se uporabljajo naslednje opredelitve pojmov:
            
         
         
            
               (a)„storitev zaključevanja govornih klicev v mobilnih omrežjih“ pomeni veleprodajno storitev, ki je potrebna za zaključevanje klicev na mobilne številke, ki so javno dodeljeni številski viri, in sicer številke iz nacionalnih načrtov oštevilčenja, ki jih zagotavljajo operaterji z možnostjo nadzora zaključevanja klicev in določanja cen zaključevanja klicev na take številke, če obstaja medomrežna povezava z vsaj enim omrežjem, ne glede na uporabljeno tehnologijo, vključno s priključki za medomrežne povezave;
            
            
               (b)„storitev zaključevanja govornih klicev v fiksnih omrežjih“ pomeni veleprodajno storitev, ki je potrebna za zaključevanje klicev na geografske in negeografske številke, ki se uporabljajo za fiksne nomadske storitve in dostop do služb za pomoč v sili ter so javno dodeljeni številski viri, in sicer številke iz nacionalnih načrtov oštevilčenja, ki jih zagotavljajo operaterji z možnostjo nadzora zaključevanja klicev in določanja cen zaključevanja klicev na take številke, če obstaja medomrežna povezava z vsaj enim omrežjem, ne glede na uporabljeno tehnologijo, vključno s priključki za medomrežne povezave;
            
            
               (c)„številka Unije“ pomeni številko iz nacionalnih načrtov oštevilčenja, ki ustreza kodam držav po standardu E.164 za geografska območja, ki pripadajo ozemlju Unije.
            
            
               Člen 3
            
            
               1.Ponudnik storitev zaključevanja govornih klicev v mobilnih ali fiksnih omrežjih končnemu uporabniku v lastnem omrežju za storitev zaključevanja klica ne zaračunava cene, višje od ustrezne najvišje cene zaključevanja govornih klicev, kot je določena v členih 4 in 5.
            
            
               2.Če so cene zaključevanja govornih klicev trenutno določene v valuti, ki ni euro, se najvišje cene zaključevanja govornih klicev v mobilnih in fiksnih omrežjih iz člena 4(1), (2), (4) in (5) ter člena 5(1) pretvorijo v nacionalno valuto z uporabo povprečja referenčnih menjalnih tečajev, ki jih je Evropska centralna banka 1. januarja, 1. februarja in 1. marca 2021 objavila v Uradnem listu Evropske unije.
            
            
               3.Najvišje cene zaključevanja govornih klicev v mobilnih in fiksnih omrežjih, izražene v valutah, ki niso euro, se na letni ravni revidirajo in posodobijo do 1. januarja vsako leto, pri čemer se uporabi najnovejše povprečje referenčnih menjalnih tečajev, ki jih Evropska centralna banka 1. septembra, 1. oktobra in 1. novembra objavila v Uradnem listu Evropske unije.
            
            
               Člen 4
            
            
               1.Enotna najvišja cena zaključevanja govornih klicev v mobilnih omrežjih na ravni Unije znaša 0,2 EUR centa na minuto.
            
            
               2.Z odstopanjem od odstavka 1 lahko ponudniki storitev zaključevanja govornih klicev v mobilnih omrežjih uporabljajo naslednje najvišje cene zaključevanja govornih klicev v mobilnih omrežjih:
            
            
               (a)od [prvega dne tretjega meseca po začetku veljavnosti] do 31. decembra 2021 v državah članicah, ki niso navedene v odstavku 3: 0,7 EUR centa na minuto;
            
            
               (b)od 1. januarja 2022 do 31. decembra 2022 v državah članicah, ki niso navedene v odstavku 4: 0,55 EUR centa na minuto;
            
            
               (c)od 1. januarja 2023 do 31. decembra 2023 v državah članicah, ki niso navedene v odstavku 5: 0,4 EUR centa na minuto.
            
            
               3.Z odstopanjem od odstavka 1 lahko ponudniki storitev zaključevanja govornih klicev v mobilnih omrežjih od [prvega dne tretjega meseca po začetku veljavnosti] do 31. decembra 2021 uporabljajo naslednje najvišje cene zaključevanja govornih klicev v mobilnih omrežjih v naslednjih državah članicah: 
            
            
               (a)0,045 HRK na minuto na Hrvaškem; 
            
            
               (b)0,20 EUR centa na minuto na Cipru; 
            
            
               (c)0,0385 DKK na minuto na Danskem; 
            
            
               (d)0,622 EUR centa na minuto v Grčiji; 
            
            
               (e)1,71 HUF na minuto na Madžarskem; 
            
            
               (f)0,43 EUR centa na minuto na Irskem; 
            
         
         
            
               (g)0,67 EUR centa na minuto v Italiji;
            
            
               (h)0,4045 EUR centa na minuto na Malti; 
            
            
               (i)0,581 EUR centa na minuto na Nizozemskem; 
            
            
               (j)0,36 EUR centa na minuto na Portugalskem; 
            
            
               (k)0,64 EUR centa na minuto v Španiji; 
            
            
               (l)0,0216 SEK na minuto na Švedskem.
            
            
               4.Z odstopanjem od odstavka 1 lahko ponudniki storitev zaključevanja govornih klicev v mobilnih omrežjih od 1. januarja 2022 do 31. decembra 2022 uporabljajo naslednje najvišje cene zaključevanja govornih klicev v mobilnih omrežjih v naslednjih državah članicah: 
            
            
               (a)0,20 EUR centa na minuto na Cipru; 
            
            
               (b)0,52 EUR centa na minuto na Danskem; 
            
            
               (c)0,47 EUR centa na minuto na Madžarskem; 
            
            
               (d)0,43 EUR centa na minuto na Irskem; 
            
            
               (e)0,40 EUR centa na minuto na Malti; 
            
            
               (f)0,36 EUR centa na minuto na Portugalskem;
            
            
               (g)0,21 EUR centa na minuto na Švedskem.
            
            
               5.Z odstopanjem od odstavka 1 lahko ponudniki storitev zaključevanja govornih klicev v mobilnih omrežjih od 1. januarja 2023 do 31. decembra 2023 uporabljajo naslednje najvišje cene zaključevanja govornih klicev v mobilnih omrežjih v naslednjih državah članicah: 
            
            
               (a)0,20 EUR centa na minuto na Cipru; 
            
            
               (b)0,36 EUR centa na minuto na Portugalskem;
            
            
               (c)0,21 EUR centa na minuto na Švedskem.
            
            
               Člen 5
            
            
               1.Enotna najvišja cena zaključevanja govornih klicev v fiksnih omrežjih na ravni Unije znaša 0,07 EUR centa na minuto. 
            
         
         
            
               2.Z odstopanjem od odstavka 1 lahko ponudniki storitev zaključevanja govornih klicev v fiksnih omrežjih od [prvega dne tretjega meseca po začetku veljavnosti] do 31. decembra 2021 uporabljajo naslednje najvišje cene storitev zaključevanja govornih klicev v fiksnih omrežjih v naslednjih državah članicah: 
            
            
               (a)0,089 EUR centa na minuto v Avstriji; 
            
            
               (b)0,093 EUR centa na minuto v Belgiji;
            
            
               (c)0,0057 HRK na minuto na Hrvaškem;
            
            
               (d)0,0264 CZK na minuto na Češkem;
            
            
               (e)0,111 EUR centa na minuto na Finskem;
            
            
               (f)0,076 EUR centa na minuto v Latviji;
            
            
               (g)0,072 EUR centa na minuto v Litvi;
            
            
               (h)0,110 EUR centa na minuto v Luksemburgu;
            
            
               (i)0,111 EUR centa na minuto na Nizozemskem;
            
            
               (j)0,0164 PLN na minuto na Poljskem;
            
            
               (k)0,078 EUR centa na minuto v Romuniji; 
            
            
               (l)0,078 EUR centa na minuto na Slovaškem.
            
            
               Člen 6
            
            
               1.Ta uredba začne veljati dan po objavi v Uradnem listu Evropske unije.
            
            
               2.Uporablja se od [prvi dan tretjega meseca po začetku veljavnosti]. 
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 18.12.2020
            
            
               
                     
                        
                        Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        Direktiva (EU) 2018/1972 Evropskega parlamenta in Sveta o Evropskem zakoniku o elektronskih komunikacijah (UL L 321, 17.12.2018, str. 36).
               
               
                  
                     (2)
                  
                        Priporočilo Komisije z dne 11. februarja 2003 o upoštevnih trgih proizvodov in storitev v sektorju elektronskih komunikacij, ki so lahko predmet predhodnega urejanja v skladu z Direktivo Evropskega parlamenta in Sveta 2002/21/ES o skupnem regulativnem okviru za elektronska komunikacijska omrežja in storitve (2003/311/ES; UL L 114, 8.5.2003, str. 45).
               
               
                  
                     (3)
                  
                        Priporočilo Komisije z dne 17. decembra 2007 o upoštevnih trgih proizvodov in storitev v sektorju elektronskih komunikacij, ki so lahko predmet predhodnega urejanja v skladu z Direktivo 2002/21/ES Evropskega parlamenta in Sveta o skupnem regulativnem okviru za elektronska komunikacijska omrežja in storitve (2007/879/ES; UL L 344, 28.12.2007, str. 65).
               
               
                  
                     (4)
                  
                        Priporočilo Komisije z dne 9. oktobra 2014 o upoštevnih trgih proizvodov in storitev v sektorju elektronskih komunikacij, ki so lahko predmet predhodnega urejanja v skladu z Direktivo Evropskega parlamenta in Sveta 2002/21/ES o skupnem regulativnem okviru za elektronska komunikacijska omrežja in storitve (2014/710/EU; UL L 295, 11.10.2014, str. 79). 
               
               
                  
                     (5)
                  
                        Priporočilo Komisije z dne 7. maja 2009 o regulaciji cen zaključevanja klicev v fiksnih in mobilnih omrežjih EU (v nadaljnjem besedilu: priporočilo o cenah zaključevanja klicev) (2009/396/ES; UL L 124, 20.5.2009, str. 67).
               
               
                  
                     (6)
                  
                        Direktiva 2002/19/ES Evropskega parlamenta in Sveta z dne 7. marca 2002 o dostopu do elektronskih komunikacijskih omrežij in pripadajočih naprav ter o njihovem medomrežnem povezovanju (Direktiva o dostopu), (UL L 108, 24.4.2002, str. 7), kakor je bila spremenjena z Direktivo 2009/140/ES (UL L 337, 18.12.2009, str. 37).
               
               
                  
                     (7)
                  
                        Pristop „čisti BU-LRIC“ določa, da bi moralo stroškovno računovodstvo za veleprodajne storitve zaključevanja klicev na trgih fiksne in mobilne telefonije dopuščati samo povrnitev tistih stroškov, ki bi se jim bilo mogoče izogniti, če se veleprodajne storitve zaključevanja klicev ne bi več zagotavljale tretjim stranem.
               
               
                  
                     (8)
                  
                        Delovni dokument služb Komisije, Evaluation Report on the Commission’s 2009 Recommendation on Termination Rates (Ocenjevalno poročilo o priporočilu Komisije o cenah zaključevanja klicev iz leta 2009) (Priporočilo 2009/396/ES) {SWD(2018) 464 final}. 
                  https://ec.europa.eu/newsroom/dae/document.cfm?doc_id=57662
                  . 
               
               
                  
                     (9)
                  
                        Zbirni poročilo in vsi odgovori na javno posvetovanje so bili objavljeni 11. decembra 2019. Na voljo so na spletnem naslovu: 
                  https://ec.europa.eu/digital-single-market/en/news/summary-report-public-consultation-voice-call-termination-rates
                  . 
                        Zbirno poročilo je bilo objavljeno 13. junija 2020. Na voljo je na spletnem naslovu: 
                  https://ec.europa.eu/digital-single-market/en/news/synopsis-report-open-consultation-setting-maximum-union-wide-voice-termination-rates
                  . 
               
               
                  
                     (10)
                  
                        Zapisnik prvega sestanka strokovne skupine je na voljo 
                  tukaj
                  .
               
               
                  
                     (11)
                  
                        Zapisnik drugega sestanka strokovne skupine je na voljo 
                  tukaj
                  .
               
               
                  
                     (12)
                  
                        Glej 
                  https://ec.europa.eu/info/law/better-regulation/have-your-say/initiatives/1958-Voice-call-termination-rates-in-the-EU-Eurorates-
                  . 
               
               
                  
                     (13)
                  
                        Študija SMART 2017/0091: Assessment of the cost of providing mobile telecom services in the EU/EEA countries (Ocena stroškov zagotavljanja mobilnih telekomunikacijskih storitev v državah EU/EGP), Axon Partners Group Consulting, objavljeno 24. julija 2019, na voljo 
                  tukaj
                  .
               
               
                  
                     (14)
                  
                        Študija SMART 2018/0014: Assessment of the cost of providing wholesale voice call termination services on fixed networks in the EU/EEA countries (Ocena stroškov zagotavljanja veleprodajnih storitev zaključevanja govornih klicev v fiksnih omrežjih v državah EU/EGP), objavljeno 26. novembra 2019, na voljo 
                  tukaj
                  .
               
               
                  
                     (15)
                  
                        Prvotno je bilo vključenih 31 držav EU/EGP, zaradi razpoložljivosti podatkov pa je bilo razvitih le 28 stroškovnih modelov. Islandija, Lihtenštajn in Luksemburg so se odločili, da ne bodo sodelovali v postopku zbiranja podatkov za stroškovni model za mobilna omrežja. Finska, Islandija in Lihtenštajn niso sodelovali v postopku zbiranja podatkov za stroškovni model za fiksna omrežja.
               
               
                  
                     (16)
                  
                        Za stroškovni model za mobilna omrežja so v usmerjevalnem odboru sodelovali tudi strokovnjaki strokovne delovne skupine BEREC za gostovanje, saj so bili pri stroškovnem modelu za mobilna omrežja ocenjeni tudi veleprodajni stroški gostovanja.
               
               
                  
                     (17)
                  
                        Priporočilo Komisije 2009/396/ES z dne 7. maja 2009 o regulaciji cen zaključevanja klicev v fiksnih in mobilnih omrežjih v EU (UL L 124, 20.5.2009, str. 67).
               
               
                  
                     (18)
                  
                        To velja za Bolgarijo, Slovenijo, Madžarsko, Francijo in Estonijo, kjer bodo cene po 20-odstotnem znižanju znašale 0,07 EUR centa ali manj.
               
               
                  
                     (19)
                  
                        UL L 321, 17.12.2018, str. 36.
               
               
                  
                     (20)
                  
                        Priporočilo Komisije 2009/396/ES z dne 7. maja 2009 o regulaciji cen zaključevanja klicev v fiksnih in mobilnih omrežjih v EU (UL L 124, 20.5.2009, str. 67).
               
            
      
    ---documentbreak--- 
      
         
         
            
               PRILOGA 
            
            
               Seznam tretjih držav v skladu s členom 1(4)(b) te uredbe:
            
            
               1.